KOMMISSIONENS BESLUTNING af 14. maj 1998 om beskyttelsesforanstaltninger mod klassisk svinepest i Spanien og om ophævelse af beslutning 97/285/EF (EØS-relevant tekst) (98/339/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), senest ændret ved direktiv 92/118/EØF (2), særlig artikel 10, stk. 4, og
ud fra følgende betragtninger:
Der er forekommet en række udbrud af klassisk svinepest i Spanien;
Spanien har truffet foranstaltninger inden for rammerne af Rådets direktiv 80/217/EØF af 22. januar 1980 om fællesskabsforanstaltninger til kontrol med klassisk svinepest (3), senest ændret ved akten vedrørende Østrigs, Finlands og Sveriges tiltrædelse;
som følge af sygdomssituationen var det nødvendigt at vedtage Kommissionens beslutning 97/285/EF af 30. april 1997 om beskyttelsesforanstaltninger mod klassisk svinepest i Spanien (4) og at ændre den ved beslutning 97/446/EF (5), 98/93/EF (6) og 98/271/EF (7);
Spanien har vedtaget det nationale seroovervågningsprogram for klassisk svinepest, som blev godkendt ved Kommissionens beslutning 98/176/EF (8);
Som følge af udviklingen i og spredningen af sygdommen til svinebedrifter i provinserne Saragoza og Sevilla er det nødvendigt at ændre allerede vedtagne foranstaltninger om flytning af svin og handel med ornesæd fra bestemte områder i Spanien;
af hensyn til klarheden må de beskyttelsesforanstaltninger, der blev indført ved beslutning 97/285/EF, ændret ved beslutning 97/446/EF, 98/93/EF og 98/271/EF, ophæves;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Spanien må ikke sende svin til andre medlemsstater, medmindre:
a) svinene kommer fra en bedrift, der ligger i et område uden for det i bilag I anførte område, hvor:
- der ikke er blevet indsat nogen levende svin i de sidste 30 dage før afsendelsen af de pågældende svin
- der i henhold til bilag IV til direktiv 80/217/EØF er blevet ført serologisk kontrol for klassisk svinepest med negativt resultat inden for de sidste 30 dage før afsendelsen
- embedsdyrlægen inden for det sidste døgn før afsendelsen har tilset alle svin på bedriften og foretaget en klinisk undersøgelse af de svin, der skal flyttes, og i den forbindelse taget temperatur på et vist antal af dem
b) svinene transporteres direkte fra afsendelsesbedriften til bestemmelsesbedriften eller -slagteriet i officielt plomberede køretøjer.
2. Flytning til andre medlemsstater af svin fra områder uden for det i bilag I nævnte område skal tre dage forinden meddeles bestemmelsesmedlemsstatens centrale og lokale veterinærmyndigheder af den lokale kompetente veterinærmyndighed.
Artikel 2
Spanien må ikke sende svin fra det i bilag I anførte område til andre dele af sit område, medmindre de er bestemt til umiddelbar slagtning og slagtes på slagterier i Spanien, der er udpeget af de kompetente veterinærmyndigheder.
Artikel 3
Uanset artikel 2, må Spanien ikke sende avls- og brugssvin fra det i bilag II anførte område til andre dele af Spanien, medmindre:
a) svinene kommer fra en afsendelsesbedrift, hvor
- de har været holdt mindst 30 dage eller siden fødslen, hvis de er under 30 dage gamle
- der i henhold til bilag IV til direktiv 80/217/EØF er blevet ført serologisk kontrol for klassisk svinepest med negativt resultat inden for de sidste 30 dag før afsendelsen
- embedsdyrlægen inden for det sidste døgn før afsendelsen har tilset alle svin på bedriften og foretaget en klinisk undersøgelse af de svin, der skal flyttes, og i den forbindelse taget temperatur på et vist antal af dem
b) hvert enkelt svin er forsynet med et øremærke, der gør det muligt at identificere afsendelsesbedriften
c) svinene transporteres direkte fra afsendelsesbedriften til bestemmelsesbedriften i officielt plomberede køretøjer
d) svinene forbliver på bestemmelsesbedriften i mindst 30 dage, og intet svin forlader denne bedrift i samme periode, medmindre det sendes direkte til slagtning.
Artikel 4
Spanien må ikke sende ornesæd til andre medlemsstater, medmindre sæden stammer fra orner, der holdes på en ornestation som nævnt i artikel 3, litra a), i Rådets direktiv 90/429/EØF (9), som ligger uden for det i bilag I anførte område.
Artikel 5
1. Det sundhedscertifikat, der er fastsat i Rådets direktiv 64/432/EØF (10), og som ledsager svin, der sendes fra Spanien, forsynes med følgende påtegning:
»Dyr, der opfylder kravene i Kommissionens beslutning 98/339/EF af 14. maj 1998 om beskyttelsesforanstaltninger mod klassisk svinepest i Spanien og om ophævelse af beslutning 97/285/EF«.
2. Det sundhedscertifikat, der er fastsat i Rådets direktiv 90/429/EØF, og som ledsager ornesæd, der sendes fra Spanien, forsynes med følgende påtegning:
»Sæd, der opfylder kravene i Kommissionens beslutning 98/339/EF af 14. maj 1998 om beskyttelsesforanstaltninger mod klassisk svinepest i Spanien og om ophævelse af beslutning 97/285/EF«.
Artikel 6
Kommissionen sikrer, at køretøjer, der har været anvendt til transport af svin, rengøres og desinficeres, hver gang de har været i brug, og transportøren skal fremlægge bevis for denne desinfektion.
Artikel 7
Med otte dages mellemrum forelægger Spanien data for situationen med hensyn til klassisk svinepest i det format, der er vist i bilag III.
Artikel 8
Beslutning 97/285/EF ophæves.
Artikel 9
Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.
Artikel 10
Denne beslutning er rettet til medlemsstaterne.
Udfærdiget i Bruxelles, den 14. maj 1998.